กรณ์เตือนระวังเล่นหุ้น
รมว.คลัง เตือนระวังการลงทุนตลาดหุ้นช่วงนี้ หลังหุ้นพุ่งมากจากสภาพคล่องสูง แนะ บจ.สบช่องเงินไหลเข้าลงทุนเพิ่ม
12 พ.ย. 2553

รมว.คลัง เตือนระวังการลงทุนตลาดหุ้นช่วงนี้ หลังหุ้นพุ่งมากจากสภาพคล่องสูง แนะ บจ.สบช่องเงินไหลเข้าลงทุนเพิ่ม 
นายกรณ์ จาติกวณิช รมว.คลัง กล่าวว่า ดัชนีตลาดหุ้นไทยที่ปรับตัวเพิ่มสูงขึ้นในช่วงนี้ เนื่องจากมีสภาพคล่องในระบบเข้ามามาก ดังนั้นจึงเป็นเรื่องที่นักลงทุนต้องใช้ความระมัดระวังในการเข้าไปลงทุน เพราะหากดัชนีตลาดหุ้นไทยปรับขึ้นอันเนื่องจากผลประกอบการของบริษัทจดทะเบียนดีขึ้นก็ถือเป็นเรื่องปกติ แต่ถ้าปรับขึ้นมาเพราะเงินไหลเข้า ก็ต้องใช้ความระมัดระวัง 
รมว.คลัง มองว่า เจ้าของหุ้นและผู้บริหารของบริษัทจดทะเบียนควรใช้ประโยชน์จากมูลค่าหุ้นที่เพิ่มสูงขึ้น และจังหวะที่มีเงินจากต่างประเทศเข้ามาลงทุนมาก ในการดึงดูดให้เงินดังกล่าวเข้ามาลงทุนในระยะยาวด้วยการระดมทุนในรูปแบบต่าง ๆ เช่น การเพิ่มทุน เพื่อเพิ่มประสิทธฺภาพและลดต้นทุนทางธุรกิจ 
ทั้งนี้ ในช่วงที่ผ่านมามีบริษัทจดทะเบียนได้ระดมทุนผ่านตลาดหลักทรัพย์แล้ว 70,000 ล้านบาท หรือเพิ่มขึ้น 3 เท่าจากปี 52 แต่เห็นว่าน่าจะมีการระดมทุนที่มากกว่านี้ ซึ่งราคาหุ้นที่ปรับเพิ่มขึ้นมองว่าจะทำให้ได้ประโยชน์ทั้งนักลงทุน รวมถึงจะได้ประโยชน์ต่อระบบเศรษฐกิจของประเทศด้วย
"มีเงินจากต่างประเทศอยากเข้ามาในประเทศมาก ประเด็นที่ท้าทายรัฐบาลไทยและเศรษฐกิจไทยคือทำอย่างไรให้เงินเหล่านี้เป็นเงินลงทุนระยะยาว ไม่ใช่นำเงินเข้ามาแล้วออกไป...ยกตัวอย่างเช่น การบินไทยมีการแปลงเป็นทุนถาวร นำเงินไปใช้ซื้อเครื่องบิน ซึ่งเดิมหุ้นอยู่ที่ 13 บาท แต่เมื่อผลประกอบการดีขึ้น ตอนนี้ราคาหุ้นอยู่ที่ 32 บาท ซึ่งเป็นประโยชน์ชัดเจนที่ได้จากเงินลงทุนของผู้ถือหุ้น" รมว.คลัง กล่าว